Hans Engnestangen

Hans Engnestangen (født 28. mars 1908 på Brandbu, død 9. mai 2003 på Brandbu) var en norsk skøyteløper. Gjennom det meste av 1930-tallet var han en av verdens beste sprintere. Han representerte Hamar IL i de mest meritterte årene.


== Skøytekarriere ==
Engnestangen tilhørte sammen med Ivar Ballangrud og Michael Staksrud den såkalte Hadelandstrioen. Som ung var han en del av arbeideridrettsbevegelsen, og 19 år gammel vant han både 500 og 1 500 m i vinterspartakiaden på Bislett. Han ble også norsk arbeideridrettsmester tre år på rad. I 1931 flytta han til Hamar, der han bodde hos og trente under Peter Sinnerud, og han representerte seinere Hamar Idrettslag.
Han vant 8 distanseseire på 500 og 1 500 m i internasjonale mesterskap, og i 1933 ble han også verdensmester sammenlagt – hans eneste internasjonale tittel. Mellom 1931 og 1938 ble han seks ganger blant de seks beste i EM og VM. Ofte valgte han imidlertid å trekke seg fra 10 000 m, tross god plassering etter tre løp. Han ble to ganger norsk mester (1937 og 1938). Han fikk Morgenbladets gullmedalje for sine meritter i 1938.
Engnestangen deltok i to OL, men uten suksess. I Lake Placid i 1932 mestra han ikke den spesielle kvartettstarten, og fikk en fjerdeplass i finaleheatet som beste plassering. Foran OL i Garmisch-Partenkirchen var han stor favoritt på 500 m. Men den sprø isen på Rießersee passa dårlig for Engnestangens kraftige skyv, og han falt. På 1 500 m fikk han en 8.-plass.


== Under krigen ==
Hans Engnestangen var blant de få skøyteløperne som ikke deltok i idrettsboikotten under okkupasjonen. Vinteren 1942 deltok han ikke bare i stevner i Norge, men også i landskampen Tyskland–Norge i Klagenfurt. I juli 1942 var han idrettsinstruktør på et 3-ukers lagførerkurs i Alta for om lag 60 gutte-elever i alderen 14-18 år (unghirden) og alle elevene ble hentet fra NSUFs egne rekker. Den 12. januar 1944 ble det publisert i Åndalsnes avis et innlegg av Hans Engnestangen med tittelen: Hvorfor jeg er medlem av NS.Han ble under landssvikoppgjøret dømt til 2 års tvangsarbeid.


== Meritter ==
Mellom 1933 og 1938 satte han tre ganger verdensrekord på 500 m og en gang på 1 500 m i Davos. Tidene 41,8 (5. februar 1938) og 2.13,8 (29. januar 1939) ble stående inntil de ble sletta av russiske løpere på Medeobanen i januar 1952.

Liste over verdensrekordnoteringer gjort av Hans Engnestangen.


== Personlige rekorder ==


== Referanser ==


== Litteratur ==
Bjørnsen, Knut (1932–2008) og Jorsett, Per (1920–) (1971). «Hans Engnestangen – Sprinteren som ble verdensmester». Skøytesportens stjerner. Oslo: Cappelen. s. 72–75. CS1-vedlikehold: Flere navn: forfatterliste (link) [Tilgang for norske IP-adresser / Digitalisert på Bokhylla.no av Nasjonalbiblioteket.]
Lunde, Jon Vegard (1939-) (1998). «Det store skøyteløpet». Hjemmefronten på Hedmarken og i Østerdalen: 1940-42. Lillehammer: Lunde pressetjeneste. s. 68-70. ISBN 8299096634.  [Tilgang for norske IP-adresser / Digitalisert på Bokhylla.no av Nasjonalbiblioteket.]


== Eksterne lenker ==
(en) Hans Engnestangen – Olympics.com 
(en) Hans Engnestangen – Olympic.org 
(en) Hans Engnestangen – Olympedia 
(en) Hans Engnestangen – Sports-Reference (OL-resultater – arkivert) 
(en) Hans Engnestangen – Speedskatingbase.eu 
(en) Hans Engnestangen – SpeedSkatingNews.info 
(en) Hans Engnestangen – SpeedSkatingStats.com 
(en) Hans Engnestangen – TheSports.org 
«Hans Engnestangen» (engelsk). Skateresults.com. Arkivert fra originalen 11. mars 2007. Besøkt 5. februar 2013. 
Om Hans Engnestangen på Norges Skøyteforbunds hjemmesider Arkivert 4. mars 2016 hos Wayback Machine.
Innslag fra Norge Rundt : «3. Gran på Hadeland: 80-årig skøyteløper» fra sendinga den 3. mars 1989.